Oficialusis leidinys L 236 , 23/09/2003 p. 0940 - 944



Protokolas Nr. 3 dėl Jungtinės Didžiosios Britanijos ir Šiaurės Airijos Karalystės suverenių bazių teritorijų Kipre AUKŠTOSIOS SUSITARIANČIOS ŠALYS, PRISIMINDAMOS, kad Bendra deklaracija dėl Jungtinės Didžiosios Britanijos ir Šiaurės Airijos Karalystės suverenių bazių teritorijų Kipre, pridėta prie Jungtinės Karalystės stojimo į Europos Bendrijas sutarties Baigiamojo akto, numatė, jog Europos ekonominės bendrijos santykiams su Suvereniomis bazių teritorijomis taikomas režimas bus apibrėžtas bet kokio susitarimo tarp tos Bendrijos ir Kipro Respublikos kontekste, ATSIŽVELGDAMOS į Suverenioms bazių teritorijoms skirtas nuostatas, išdėstytas Sutartyje dėl Kipro Respublikos sukūrimo (toliau - Sukūrimo sutartis) ir su ja susijusiame pasikeitime notomis 1960 m. rugpjūčio 16 d., PAŽYMĖDAMOS, kad 1960 m. rugpjūčio 16 d. Jungtinės Karalystės Vyriausybės ir Kipro Respublikos Vyriausybės pasikeitime notomis dėl Suverenių bazių teritorijų administravimo ir pridėtoje Jungtinės Karalystės Vyriausybės deklaracijoje buvo numatyta, kad vienas iš svarbiausių tikslų, kuriuos reikia pasiekti, yra Suvereniose bazių teritorijose gyvenančiųjų arba dirbančiųjų asmenų interesų apsauga, ir dėl to manydamos, kad minėti asmenys turi turėti kuo vienodesnį statusą kaip ir asmenys, gyvenantys arba dirbantys Kipro Respublikoje, TOLIAU PAŽYMĖDAMOS Sukūrimo sutarties nuostatas dėl muitų režimo tarp Suverenių bazių teritorijų ir Kipro Respublikos, ir ypač minėtos Sutarties F priedo nuostatas, TAIP PAT PAŽYMĖDAMOS Jungtinės Karalystės įsipareigojimą nesteigti muitinės postų arba kitokių pasienio kliūčių tarp Suverenių bazių teritorijų ir Kipro Respublikos bei remiantis Sukūrimo sutartimi pasiektus susitarimus, pagal kuriuos Kipro Respublikos valdžios institucijos Suvereniose bazių teritorijose vykdo daug viešųjų paslaugų, įskaitant žemės ūkio, muitų ir apmokestinimo srityse, PATVIRTINDAMOS, kad Kipro Respublikos įstojimas į Europos Sąjungą nedaro poveikio Sukūrimo sutarties šalių teisėms ir įsipareigojimams, PRIPAŽINDAMOS dėl to būtinumą tam tikras Europos bendrijos steigimo sutarties ir susijusios EB teisės nuostatas taikyti Suverenioms bazių teritorijoms ir įtvirtinti specialias priemones dėl šių nuostatų įgyvendinimo Suvereniose bazių teritorijose, SUSITARĖ DĖL ŠIŲ NUOSTATŲ: 1 straipsnis Europos bendrijos steigimo sutarties 299 straipsnio 6 dalies b punktas pakeičiamas ir išdėstomas taip: "b) Ši Sutartis netaikoma Jungtinės Karalystės Akrotirio ir Dekelijos Suverenioms bazių teritorijoms Kipre, išskyrus tiek, kiek būtina, siekiant užtikrinti priemonių, išdėstytų Protokole dėl Jungtinės Didžiosios Britanijos ir Šiaurės Airijos Karalystės suverenių bazių teritorijų Kipre, pridėtame prie Akto dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublika, Lenkijos Respublika, Slovėnijos Respublika ir Slovakijos Respublikos stojimo į Europos Sąjungą sąlygų, įgyvendinimą ir vadovaujantis to Protokolo sąlygomis." 2 straipsnis 1. Suverenios bazių teritorijos yra Bendrijos muitų teritorijos dalis ir dėl to joms taikomi šio Protokolo priedo I dalyje išvardinti muitų ir bendrosios prekybos politikos aktai su priede išdėstytais pakeitimais. 2. Suverenioms bazių teritorijoms taikomi šio Protokolo priedo antroje dalyje išvardinti aktai dėl apyvartos mokesčių, akcizų ir kitų netiesioginio apmokestinimo formų su priede išdėstytais pakeitimais, taip pat atitinkamos Kiprui taikomos nuostatos, išdėstytos Akte dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą sąlygų. 3. Šio Protokolo priedo trečioje dalyje išvardinti aktai iš dalies pakeičiami taip, kaip išdėstyta priede, kad Jungtinė Karalystė galėtų toliau taikyti Sukūrimo sutartimi suteiktas lengvatas ir atleidimus nuo mokesčių ir rinkliavų už jos pajėgoms ir susijusiam personalui tiekiamus reikmenis. 3 straipsnis Suverenioms bazių teritorijoms taikoma ši Sutartis ir susijusios nuostatos: a) EB sutarties trečios dalies II antraštinė dalis dėl žemės ūkio ir tuo pagrindu priimtos nuostatos; b) Priemonės, patvirtintos pagal EB sutarties 152 straipsnio 4 dalies b punktą. 4 straipsnis Suvereniose bazių teritorijose gyvenantys arba dirbantys asmenys, kuriems pagal susitarimus, pasiektus remiantis Sukūrimo sutartimi, ir su tuo susijusį 1960 m. rugpjūčio 16 d. pasikeitimą notomis taikomi Kipro Respublikos socialinės apsaugos teisės aktai, taikant 1971 m. birželio 14 d. Tarybos reglamentą (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje [1], laikomi gyvenančiais arba dirbančiais Kipro Respublikos teritorijoje. 5 straipsnis 1. Kipro Respublika netikrina asmenų, kertančių jos sausumos ir jūros sienas su Suvereniomis bazių teritorijomis, ir tokiems asmenims netaikomi jokie Bendrijos apribojimai dėl išorės sienų kirtimo. 2. Jungtinė Karalystė vykdo asmenų, kertančių Suverenių bazių teritorijų išorės sienas, tikrinimą laikydamasi šio Protokolo priedo ketvirtoje dalyje išdėstytų įsipareigojimų. 6 straipsnis Kad būtų užtikrintas veiksmingas šio Protokolo tikslų įgyvendinimas, Taryba, veikdama vieningai Komisijos siūlymu, gali keisti pirmiau išdėstytus 2-5 straipsnius, įskaitant priedą, arba Suverenioms bazių teritorijoms taikyti kitas EB sutarties ir susijusių Bendrijos teisės aktų nuostatas taip ir tokiomis sąlygomis, kokias ji gali nustatyti. Prieš pateikdama pasiūlymą, Komisija konsultuojasi su Jungtine Karalyste ir Kipro Respublika. 7 straipsnis 1. Atsižvelgiant į 2 dalį, Jungtinė Karalystė atsako už šio Protokolo įgyvendinimą Suvereniose bazių teritorijose. Konkrečiai: a) Jungtinė Karalystė atsako už šiame Protokole nurodytų Bendrijos priemonių taikymą muitų, netiesioginio apmokestinimo ir bendrosios prekybos politikos srityse prekėms, įvežamoms į Kipro salą arba išvežamoms iš jos per uostą arba oro uostą Suvereniose bazių teritorijose; b) prekių, kurias į Kipro salą per uostą arba oro uostą Kipro Respublikoje importuoja arba eksportuoja iš jos Jungtinės Karalystės pajėgos, muitinis tikrinimas gali būti atliekamas Suvereniose bazių teritorijose; c) Jungtinė Karalystė atsako už visų licencijų, leidimų ar pažymėjimų, kurių gali reikėti pagal bet kurią taikomą Bendrijos priemonę dėl prekių, importuojamų į Kipro salą arba eksportuojamų iš jos Jungtinės Karalystės pajėgų, išdavimą. 2. Kipro Respublika atsako už visų Bendrijos lėšų, kurias asmenys Suvereniose bazių teritorijose gali turėti teisę gauti pagal šio Protokolo 3 straipsnį Suvereniose bazių teritorijose taikant bendrąją žemės ūkio politiką, administravimą ir mokėjimą, ir Kipro Respublika už tokias išlaidas yra atskaitinga Komisijai. 3. Nepažeidžiant 1 ir 2 dalių, Jungtinė Karalystė, laikydamasi remiantis Sukūrimo sutartimi pasiektų susitarimų, gali bet kurių funkcijų, pavestų valstybei narei pirmiau išdėstytų 2-5 straipsnių nuostatomis arba pagal jas, vykdymą perleisti Kipro Respublikos kompetentingoms valdžios institucijoms. 4. Jungtinė Karalystė ir Kipro Respublika bendradarbiauja siekdamos užtikrinti veiksmingą šio Protokolo įgyvendinimą Suvereniose bazių teritorijose ir, prireikus, sudaro papildomus susitarimus dėl bet kurių pirmiau išdėstytų 2-5 straipsnių nuostatų įgyvendinimo perleidimo. Bet kurio tokio susitarimo kopija pateikiama Komisijai. 8 straipsnis Šiame Protokole numatytų susitarimų vienintelis tikslas yra reglamentuoti Jungtinės Karalystės Suverenių bazių teritorijų Kipre konkretų statusą; jie netaikomi kokiai nors kitai Bendrijos teritorijai ir netampa precedentu, visiškai arba dalinai, kokiam nors kitam specialiam susitarimui, kuris jau egzistuoja arba gali būti sudarytas dėl kitos Europos teritorijos kaip numatyta Sutarties 299 straipsnyje. 9 straipsnis Komisija kas penkerius metus pateikia ataskaitą Europos Parlamentui ir Tarybai apie šio Protokolo nuostatų įgyvendinimą. [1] OL L 149, 1971 7 5, p. 2. -------------------------------------------------- PRIEDAS Nuorodos šiame Protokole į direktyvas ir reglamentus aiškinamos kaip nuorodos į tas direktyvas ir reglamentus, kurie kartkartėmis iš dalies ar visiškai pakeičiami, taip pat jų įgyvendinimo aktus. PIRMOJI DALIS 1. 1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą, kurio 3 straipsnio 2 dalis pakeičiama taip: "2. Toliau išvardytos teritorijos, esančios už valstybių narių teritorijos ribų, atsižvelgiant į joms taikomas konvencijas ir sutartis, yra laikomos Bendrijos muitų teritorija: a) PRANCŪZIJA Monako Kunigaikštystės teritorija, kaip nustatyta 1963 m. gegužės 18 d. Paryžiuje pasirašytoje Muitų konvencijoje ( 1963 m. rugsėjo 27 d.Prancūzijos Respublikos oficialusis leidinys, p. 8679), b) KIPRAS Jungtinės Karalystės Suverenių bazių teritorijų Akrotirio ir Dekelijos teritorija, kaip nustatyta 1960 m. rugpjūčio 16 d. Nikosijoje pasirašytoje Sutartyje dėl Kipro Respublikos sukūrimo (United Kingdom Treaty Series Nr. 4 (1961) Cmnd. 1252)" ; 2. 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo; 3. 1983 m. kovo 28 d. Tarybos reglamentas (EEB) Nr. 918/83, nustatantis Bendrijos atleidimo nuo muitų sistemą; 4. 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas; 5. 1990 m. gruodžio 13 d. Tarybos reglamentas (EEB) Nr. 3677/90, nustatantis priemones, kurių reikia imtis siekiant užkirsti kelią panaudoti tam tikras medžiagas neteisėtai narkotinių ir psichotropinių medžiagų gamybai; 6. 1992 m. gruodžio 14 d. Tarybos direktyva 92/109/EEB dėl tam tikrų medžiagų, naudojamų neteisėtai narkotinių ir psichotropinių medžiagų gamybai, gamybos ir pateikimo į rinką; 7. 1992 m. gruodžio 9 d. Tarybos reglamentas (EEB) Nr. 3911/92 dėl kilnojamųjų kultūros vertybių išvežimo; 8. 1994 m. gruodžio 22 d. Tarybos reglamentas (EB) Nr. 3295/94, nustatantis priemones dėl tam tikras intelektinės nuosavybės teises pažeidžiančių prekių patekimo į Bendriją, eksporto ir reeksporto iš Bendrijos; 9. 1995 m. birželio 16 d. Komisijos reglamentas (EB) Nr. 1367/95, išdėstantis Tarybos reglamento (EB) Nr. 3295/94, nustatančio priemones dėl tam tikras intelektinės nuosavybės teises pažeidžiančių prekių patekimo į Bendriją, eksporto ir reeksporto iš Bendrijos, įgyvendinimo nuostatas; 10. 2000 m. birželio 22 d. Tarybos reglamentas (EB) Nr. 1334/2000, nustatantis Bendrijos dvigubos paskirties prekių ir technologijos eksporto kontrolės režimą. ANTROJI DALIS 1. 1977 m. gegužės 17 d. Šeštoji Tarybos direktyva 77/388/EEB dėl valstybių narių įstatymų, susijusių su apyvartos mokesčiais, suderinimo - bendra pridėtinės vertės mokesčio sistema: vienodas apskaičiavimo pagrindas: a) 3 straipsnio 4 dalies pirmoji pastraipa pakeičiama taip: "Nukrypstant nuo 1 dalies, atsižvelgiant į: - konvencijas ir sutartis, kurias Monako Kunigaikštystė ir Meno sala sudarė atitinkamai su Prancūzijos Respublika ir Jungtine Didžiosios Britanijos ir Šiaurės Airijos Karalyste, - Sutartį dėl Kipro Respublikos sukūrimo, Monako Kunigaikštystė, Meno sala ir Jungtinės Karalystės Akrotirio ir Dekelijos Suverenios bazių teritorijos taikant šią direktyvą nelaikomos trečiosiomis teritorijomis." ; b) 3 straipsnio 4 dalies antroji pastraipa iš dalies pakeičiama pridedant šią trečią įtrauką: "— kilę Jungtinės Karalystės Akrotirio ir Dekelijos Suvereniose bazių teritorijose arba joms skirti, būtų laikomi kilusiais Kipro Respublikoje arba jai skirtais." 2. 1992 m. vasario 25 d. Tarybos direktyva 92/12/EEB dėl bendrųjų procedūrų, susijusių su akcizais apmokestinamais produktais, ir dėl tokių produktų laikymo, judėjimo ir kontrolės: 2 straipsnio 4 dalis iš dalies pakeičiama pridedant šią penktą įtrauką: "— kilę Jungtinės Karalystės Akrotirio ir Dekelijos Suvereniose bazių teritorijose arba joms skirti, būtų laikomi kilusiais Kipro Respublikoje arba jai skirtais." TREČIOJI DALIS 1. 1983 m. kovo 28 d. Tarybos reglamento (EEB) Nr. 918/83, nustatančio Bendrijos atleidimo nuo muitų sistemą, 135 straipsnis iš dalies pakeičiamas įtraukiant šį naują d punktą: "d) Jungtinei Karalystei ir toliau taikyti 1960 m. rugpjūčio 16 d. Sutartyje dėl Kipro Respublikos sukūrimo numatytą atleidimą nuo importo muitų prekėms, skirtoms jos pajėgų, jas lydinčio civilinio personalo naudojimui arba jų valgyklų aprūpinimui" . 2. 1977 m. gegužės 17 d. Šeštoji Tarybos direktyva 77/388/EEB dėl valstybių narių įstatymų, susijusių su apyvartos mokesčiais, suderinimo - bendra pridėtinės vertės mokesčio sistema: vienodas apskaičiavimo pagrindas, iš dalies pakeičiama: a) 14 straipsnio 1 dalies g punkte pridedant šią ketvirtą įtrauką: "— trečiojoje įtraukoje nustatytos lengvatos taikomos Jungtinės Karalystės pajėgoms, dislokuotoms Kipro saloje remiantis 1960 m. rugpjūčio 16 d. Sutartimi dėl Kipro Respublikos sukūrimo, importuojamoms ir tiekiamoms prekėms bei paslaugoms, skirtoms tų pajėgų, jas lydinčio civilinio personalo naudojimui arba jų valgyklų aprūpinimui." ; b) 17 straipsnio 3 dalies b punktą pakeičiant ir išdėstant taip: "b) sandoriams, kurie neapmokestinami pagal 14 straipsnio 1 dalies g ir i punktus, 15 straipsnį, 16 straipsnio 1 dalies B ir C punktus bei 2 dalį" . 3. 1992 m. vasario 25 d. Tarybos direktyvos 92/12/EEB dėl bendrųjų procedūrų, susijusių su akcizais apmokestinamais produktais, ir dėl tokių produktų laikymo, judėjimo ir kontrolės 23 straipsnio 1 dalies pirmoji pastraipa iš dalies pakeičiama pridedant šią naują įtrauką: "— Jungtinės Karalystės ginkluotosioms pajėgoms, dislokuotoms Kipro saloje remiantis 1960 m. rugpjūčio 16 d. Sutartimi dėl Kipro Respublikos sukūrimo, - šių pajėgų, jas lydinčio civilinio personalo naudojimui arba jų valgyklų aprūpinimui" . KETVIRTOJI DALIS 1. Šiame Protokole: a) "Suverenių bazių teritorijų išorės sienos" - jų jūros siena ir jų oro bei jūros uostai, išskyrus jų sausumos arba jūros sieną su Kipro Respublika; b) "perėjimo punktai" - bet kokie perėjimo punktai, skirti išorės sienoms kirsti ir patvirtinti Jungtinės Karalystės kompetentingų valdžios institucijų. 2. Suverenių bazių teritorijų išorės sienas Jungtinė Karalystė leidžia kirsti tik perėjimo punktuose. 3. a) Trečiųjų šalių piliečiams leidžiama kirsti Suverenių bazių teritorijų išorės sienas tik tuo atveju, jei: i) jie turi galiojantį kelionės dokumentą; ii) jie turi galiojančią Kipro Respublikos vizą, jei būtina; iii) jie vykdo su gynyba susijusią veiklą arba yra asmens, vykdančio tokią veiklą, šeimos nariai; ir iv) jie nekelia grėsmės nacionaliniam saugumui. b) Jungtinė Karalystė gali nesilaikyti šių sąlygų tik dėl humanitarinių motyvų, savo nacionalinių interesų arba siekdama laikytis savo tarptautinių įsipareigojimų. c) Taikant a punkto ii papunktį pajėgų nariams, civiliniam personalui ir išlaikomiems asmenims, kaip nustatyta Sukūrimo sutarties C priede, Kipro Respublikos viza nereikalinga. 4. Jungtinė Karalystė tikrina asmenis, kertančius Suverenių bazių teritorijų išorės sienas. Šie tikrinimai apima kelionės dokumentų tikrinimą. Visi asmenys taip tikrinami bent kartą, kad būtų nustatyta jų tapatybė. 5. Kad būtų galima kontroliuoti išorės sieną tarp sienos perėjimo punktų ir perėjimo punktuose ne įprastu darbo laiku, Jungtinės Karalystės kompetentingos valdžios institucijos naudoja mobilius dalinius. Ši kontrolė vykdoma taip, kad asmenims būtų neleista išvengti tikrinimų perėjimo punktuose. Jungtinės Karalystės kompetentingos valdžios institucijos dislokuoja pakankamą tinkamos kvalifikacijos pareigūnų skaičių tikrinimams ir kontrolei vykdyti prie Suverenių bazių teritorijų išorės sienų. 6. Jungtinės Karalystės valdžios institucijos nuolat glaudžiai bendradarbiauja su Kipro Respublikos valdžios institucijomis, siekiant veiksmingai vykdyti tikrinimus ir kontrolę. 7. a) Prieglobsčio prašytojas, kuris pirmą kartą pateko į Kipro salą ne iš Europos bendrijos per vieną iš Suverenių bazių teritorijų, Europos bendrijos valstybės narės, kurios teritorijoje prašytojas yra, prašymu grąžinamas atgal į Suverenią bazės teritoriją. b) Kipro Respublika, atsižvelgdama į humanitarinius motyvus, bendradarbiauja su Jungtine Karalyste, siekiant rasti praktinius būdus ir priemones prieglobsčio ieškotojų bei nelegalių migrantų Suvereniose bazių teritorijose teisėms gerbti bei reikmėms užtikrinti, vadovaujantis atitinkamais Suverenios bazės teritorijos administracijos teisės aktais. -------------------------------------------------- EUROPOS KOMISIJOS PAREIŠKIMAS Europos Komisija patvirtina savo poziciją, kad Suverenioms bazių teritorijoms pagal šio Protokolo 3 straipsnio a punktą taikomos Bendrijos teisės nuostatos apima: a) 1993 m. gruodžio 6 d. Tarybos reglamentą (EB) Nr. 3448/93, nustatantį prekybos priemones dėl tam tikrų prekių, pagamintų iš perdirbtų žemės ūkio produktų; b) 1999 m. birželio 21 d. Tarybos Reglamentą (EB) Nr. 1260/1999, nustatantis bendrąsias nuostatas dėl struktūrinių fondų, kiek to reikalauja 1999 m. gegužės 17 d. Tarybos reglamentas (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai, kad kaimo plėtros priemonės Suvereniose bazių teritorijose būtų finansuojamos iš EŽŪOGF garantijų skyriaus. --------------------------------------------------